b'\n_START_ARTICLE_\nMihai Nistor (pugilist)\n_START_SECTION_\nCarier\xc4\x83\n_START_PARAGRAPH_\nS-a apucat de box la v\xc3\xa2rsta de 15 ani sub \xc3\xaendrumarea lui Nicolae Chipirog. A continuat la CS Nicolina din Ia\xc8\x99i cu antrenorul Nicu Chipirog, devenind campion na\xc8\x9bional la cade\xc8\x9bi \xc3\xaen 2006 \xc8\x99i la tineret \xc3\xaen 2008. \xc3\x8en 2008 a semnat \xc8\x99i cu CS Dinamo, dar a suferit o accidentare care l-a \xc8\x9binut pe margine. Foarte dezam\xc4\x83git, s-a g\xc3\xa2ndit s\xc4\x83 se retrag\xc4\x83 din sport \xc8\x99i s\xc4\x83 plece la munc\xc4\x83 \xc3\xaen Italia, dar a fost convins de Nicolae Cara s\xc4\x83 vin\xc4\x83 s\xc4\x83 se antreneze la SCM Bac\xc4\x83u, unde \xc8\x99i-a relansat cariera._NEWLINE_\xc3\x8en 2010 a devenit pentru prima dat\xc4\x83 campion na\xc8\x9bional de seniori. A participat la World Combat Games din 2010, unde s-a clasat pe locul doi, dup\xc4\x83 ce a fost \xc3\xaenvins \xc3\xaen finala de Zhang Zhilei, vicecampion olimpic la Beijing 2008. La Campionatul European din 2011 de la Ankara a ajuns \xc3\xaen semifinal\xc4\x83, trec\xc3\xa2nd de britanicul Anthony Joshua, campion mondial de tineret \xc8\x99i viitor campion olimpic la Londra 2012. Totu\xc8\x99i, a pierdut cu dublul campion mondial Roberto Cammarelle \xc8\x99i s-a mul\xc8\x9bumit cu bronzul. Dup\xc4\x83 acesta performan\xc8\x9b\xc4\x83 a semnat cu echipa kazah\xc4\x83 Astana Arlans din cadrul campionatului semiprofesionist World Series of Boxing (WSB). A dob\xc3\xa2ndit notorietate dup\xc4\x83 ce l-a \xc3\xaenvins pe dublul campion mondial Clemente Russo \xc8\x99i a \xc3\xaencheiat sezonul 2012-2013 pe locul unu cu Astana Arlans. \xc3\x8en sezonul urm\xc4\x83tor s-a transferat la echipa Italia Thunder._NEWLINE_\xc3\x8en 2014 a fost cooptat \xc3\xaen AIBA Pro Boxing (APB). A c\xc3\xa2\xc8\x99tigat primele dou\xc4\x83 meciuri cu rusul Magomed Omarov \xc8\x99i respectiv marocanul Mohammed Arjaoui. Acesta victorie i-a asigurat calificarea la Jocurile Olimpice de var\xc4\x83 din 2016. O luna mai t\xc3\xa2rziu, la Campionatul European de la Samokov, a cucerit a dou\xc4\x83 medalie de bronz dup\xc4\x83 ce a pierdut semifinala cu croatul Filip Hrgovici. \xc3\x8en septembrie 2015 a trecut prin KO tehnic de germanul Erik Pfeifer, de\xc8\x9bin\xc4\x83torul centurii APB la supergrei, \xc8\x99i a devenit campion mondial. Totu\xc8\x99i, a ie\xc8\x99it din competi\xc8\x9bie cu ochii tumefia\xc8\x9bi \xc8\x99i a primit interzis de la doctori s\xc4\x83 participe la Campionatul Mondial de la Doha \xc3\xaen luna octombrie._NEWLINE_La \xc3\xaenceputul anului 2016 s-a desp\xc4\x83r\xc8\x9bit de tehnicianul Relu Aura\xc8\x99 \xc8\x99i a \xc3\xaenceput s\xc4\x83 se preg\xc4\x83teasc\xc4\x83 cu antrenorul federal Valentin Vr\xc3\xa2nceanu.'